เริ่มแล้วกู้ดอกต่ำ ธปท.ช่วยน้ำท่วม
“ไทยพาณิชย์” ได้เงินกู้ซอฟต์โลนจาก ธปท. ช่วยลูกค้าเอสเอ็มอี 3,000 ล้านบาท
14 มี.ค. 2555

“ไทยพาณิชย์” ได้เงินกู้ซอฟต์โลนจาก ธปท. ช่วยลูกค้าเอสเอ็มอี 3,000 ล้านบาท
นายไตรรงค์ บุตรากาศ ผู้ช่วยผู้จัดการใหญ่ ธนาคารไทยพาณิชย์ เปิดเผยว่า ธนาคารได้รับการจัดสรร วงเงินกู้ดอกเบี้ยต่ำ (ซอฟต์โลน) จากธนาคารแห่งประเทศไทย (ธปท.) เพื่อช่วยเหลือลูกค้าที่ได้รับผลกระทบจากน้ำท่วมปีก่อนทั้งหมด 3 หมื่นล้านบาท แบ่งเป็นเงินที่จัดสรรให้กับลูกค้าขนาดกลางและขนาดย่อม (เอสเอ็มอี) 3,000 ล้านบาท ที่เหลือเป็นของกลุ่มลูกค้ารายย่อย จากวงเงินที่ขอรวมไปทั้งธนาคาร 5 หมื่นล้านบาท
ขณะนี้ลูกค้าเอสเอ็มอีที่ได้รับผลกระทบจากน้ำท่วมเริ่มกลับมาผ่อนชำระตามปกติ โดยสินเชื่อในช่วง 2 เดือนแรกขยายตัวได้ตามเป้าหมาย แบ่งเป็นสินเชื่อเพื่อการลงทุน 60% และสินเชื่อหมุนเวียน 40% โดยปีนี้ธนาคารตั้งเป้าหมายปล่อยสินเชื่อใหม่ 1.3-1.5 แสนล้านบาท เพื่อให้สิ้นปีนี้สินเชื่อเอสเอ็มอีคงค้างเกิน 2.5 แสนล้านบาท จากปัจจุบันสินเชื่อคงค้างอยู่ที่ 2.35 แสนล้านบาท และกลางปี 2556 ตั้งเป้าขยายสินเชื่อเอสเอ็มอีคงค้างเป็น 3 แสนล้านบาท หากทำได้จะทำให้ธนาคารมีส่วนแบ่งการตลาดสินเชื่อเอสเอ็มอีอยู่ 1 ใน 3 ของตลาด
“วงเงินซอฟต์โลนที่ได้ตอนนี้ธนาคารจะให้ลูกค้าเก่าที่ต้องการขอสินเชื่อเพิ่มก่อน ที่ผ่านมาธนาคารได้ช่วยเหลือลูกค้าเอสเอ็มอีไปพอสมควร สัญญาณลูกค้าตอนนี้เริ่มฟื้นแล้ว จะเห็นทิศทางชัดอีกทีช่วงไตรมาส 2 และครึ่งหลังของปีนี้สินเชื่อเอสเอ็มอีน่าจะกลับมาได้เต็มที่” นายไตรรงค์ กล่าว
นายไตรรงค์ กล่าวว่า สิ่งที่ลูกค้าเอสเอ็มอีกังวลที่สุดขณะนี้ คือ การขึ้นค่าจ้างวันละ 300 บาท ซึ่งจะมีผลในเดือน เม.ย.นี้ ผลของการขึ้นค่าจ้างทำให้ต้นทุนผู้ประกอบการเอสเอ็มอีเพิ่ม 9-17%
ทั้งนี้ ผู้ประกอบการเอสเอ็มอีที่จะได้รับผลกระทบมากที่สุด คือ ผู้ประกอบการในภาคตะวันออกเฉียงเหนือและภาคเหนือ เพราะค่าจ้างจะปรับขึ้นก้าวกระโดดทันที เนื่องจากเป็นภาคที่จ้างค่าจ้างถูกทำให้ขณะนี้ธนาคารต้องดูแลลูกค้า 2 ภาคนี้ด้วยการสอบถามความต้องการเงินทุนหมุนเวียนเพิ่มขึ้น สำหรับราคาน้ำมันที่ปรับตัวสูงขึ้น ยังไม่มีผลในทันทีเหมือนการปรับค่าจ้าง ผู้ประกอบการยังปรับตัวได้ทัน
นายสุวรรณ แทนสถิตย์ กรรมการ รองผู้จัดการใหญ่ ธนาคารกรุงเทพ กล่าวว่า พร้อมช่วยเหลือลูกค้าและนักธุรกิจตามโครงการสินเชื่อดอกเบี้ยต่ำของ ธปท. เปิดรับทั้งลูกค้าสินเชื่อบุคคลและลูกค้าสินเชื่อเอสเอ็มอีด้วยอัตราดอกเบี้ยเพียง 3% ต่อปีคงที่ตลอดระยะเวลา 5 ปี สามารถติดต่อขอใช้บริการได้ตั้งแต่วันนี้จนถึงวันที่ 31 ธ.ค. 2556 หรือจนกว่าวงเงินตามโครงการจะถูกจัดสรรเต็มจำนวน 
“ลูกค้าบุคคลสามารถยื่นขอสินเชื่อได้ในวงเงินสูงสุด 1 ล้านบาทต่อราย ในขณะที่ลูกค้าสินเชื่อธุรกิจสามารถยื่นขอสินเชื่อได้ในวงเงินสูงสุดถึง 30 ล้านบาทต่อราย” นายสุวรรณ กล่าว